જેના માટે ભાઈ પાકિસ્તાન લાંબો થાય છે તે બૅબી હર્ષાલી મલ્હોત્રા એટલી બધી ક્યુટ છે કે આખું કાશ્મીર એના પર કુર્બાન કરી દેવાની ઇચ્છા થઈ આવે. પરંતુ એને મૂગી બતાવીને પ્રેક્ષકોની સિમ્પથી ઉઘરાવવાને બદલે મણિરત્નમની ‘અંજલિ’ ફિલ્મની જેમ બાળસહજ ધમાલ બોલાવી હોત, તો સાવ ઝોલ ખાઈ ગયેલો ફર્સ્ટ હાફ ક્યાંય વધારે એન્ટરટેનિંગ બની શક્યો હોત. સલમાનની ફિલ્મોમાં બીજાં પાત્રોનું કામકાજ ખસખસના દાણાથી વિશેષ હોતું નથી. અહીં એવા ખસખસ જેવડા જ રોલમાં ઓમ પુરી, રાજેશ શર્મા, શરત સક્સેના જેવા કલાકારો આવી આવીને જતા રહે છે.